
Vabariigi Valitsuse 12. detsembri 2005. a määruse nr 301
“Raadioside piiramise kord” muutmine

Määrus kehtestatakse elektroonilise side seaduse § 115 lõike 2 alusel.

Vabariigi Valitsuse 12. detsembri 2005. aasta määruses nr 301 “Raadioside piiramise kord” tehakse järgmised muudatused: 

1) määruse paelkiri muudetakse ja sõnastatakse järgmiselt:

„Raadioside piiramise tingimused ja kord“;

2) määrust täiendatakse § 24 järgmises sõnastuses:

„§ 24. Raadioside piiramine teadus- ja arendustegevuse eesmärgil kolmandate isikute poolt

(1) Kolmandad isikud võivad raadiosidet piirata teadus- ja arendustegevuse eesmärgil.

(2) Lõikes 1 nimetatud isik saab raadiosidet piirata elektroonilise side seaduse § 115 lõike 1 punktide 1–5 ja 9 kohaselt väljastatud sageduslubade alusel ja tingimustel ning sagedusloa omaniku nõusolekul.

(3) Lõikes 1 nimetatud isik esitab sagedusloa omanikule:
1) sooviavalduse raadioside piiramiseks teadus- ja arendustegevuse eesmärgil;
2) info raadioside piiramise aja ja koha kohta;
3) info raadiosidet piirava tehnilise vahendi kirjelduse, sealhulgas piiratavate raadiosageduste ning kiirgusvõimsuse kohta;
4) info planeeritavate kahjulike mõjude riskimaandamise meetme kasutamise kohta.

(4) Sagedusloa omanik võib lubada teadus- ja arendustegevuse läbiviijal raadiosidet piirata selleks ettevalmistatud maa-alal või ehitisel.

(5) Sagedusloa omanik võib vajaduse korral teha raadiosidet piirava raadiotehnilise vahendi kontrollmõõtmise.

(6) Raadioside piiramise korral sagedusloa tingimustest kinnipidamise eest vastutab sagedusloa omanik.“;

3) paragrahvi 3 tekst muudetakse ja sõnastatakse järgmiselt:

„(1) Raadioside piiramiseks ettevalmistatud maa-alal või ehitisel peab nähtaval kohal olema selgitav teave selle kohta, et piirkonnas võib esineda raadiosidehäireid või raadioside kasutamine on piiratud. 

(2) Teabe raadioside piiramise piirkonna, kasutatava vahendi, eeldatava kestuse ja piiratavate raadiosageduste kohta peab raadioside piiramise õigust omav isik edastama Tarbijakaitse ja Tehnilise Järelevalve Ametile esimesel võimalusel enne raadioside piiramist, välja arvatud lõikes 3 sätestatud juhtudel.

(3) Kui enne ootamatu sündmuse toimumist ei ole võimalik esitada teavet raadioside piiramise kohta või kui julgeoleku kaalutlustest lähtuvalt ei ole teabe esitamine otstarbekas, siis teavitab raadioside piiramise õigust omav isik Tarbijakaitse ja Tehnilise Järelevalve Ametit raadioside piiramise piirkonnast, raadioside piiramise kestusest ja piiratud raadiosagedustest pärast raadioside piiramise lõppu ühe tööpäeva jooksul.“;

4) paragrahv 4 tunnistatakse kehtetuks;

5) paragrahvi 5 pealkiri ja tekst muudetakse ja sõnastatakse järgmiselt:

„§ 5. Piirangute seadmine raadioside piiramisele

[bookmark: _Hlk219111316](1) Raadiosidet piirava raadiotehnilise vahendi kasutusele võtmiseks ja kasutamiseks võivad põhjendatult lisada piiravaid tingimusi alljärgnevad ministeeriumid:
[bookmark: _Hlk219111251]1) Justiits- ja Digiministeerium;
2) Kaitseministeerium;
3) Kliimaministeerium;
4) Majandus- ja Kommunikatsiooniministeerium;
5) Siseministeerium;
6) Sotsiaalministeerium.

[bookmark: _Hlk219111238](2) Tarbijakaitse ja Tehnilise Järelevalve Amet küsib lõikes 1 nimetatud ministeeriumide käest objektide loetelu koos nendele lisatud piiravate tingimustega, mille kohta on asjaomasel ministeeriumil piiravaid tingimusi raadiosidet piirava raadiotehnilise vahendi kasutamiseks.

(3) Lõikes 2 nimetatud objektide loetelu koos piiravate tingimustega värskendatakse minimaalselt kord kahe aasta jooksul.

(4) Tarbijakaitse ja Tehnilise Järelevalve Amet arvestab sagedusloa andmisel lõikes 2 toodud objektide ja piiravate tingimustega.

(5) Vajaduse korral teeb Tarbijakaitse ja Tehnilise Järelevalve Amet raadiosidet piirava raadiotehnilise vahendi kontrollmõõtmise.“.

